Kap. 496

Prop. 142 S

(2016–2017)
Proposisjon til Stortinget (forslag til stortingsvedtak)

FOR BUDSJETTÅRET 2017

Tillegg til Prop. 129 S (2016–2017) om tilleggsbevilgninger og omprioriteringer i statsbudsjettet 2017

Tilråding fra Finansdepartementet 22. mai 2017, godkjent i statsråd samme dag. (Regjeringen Solberg)

Dokumentet på regjeringen.no

1 Innledning

Regjeringen la 11. mai frem Prop. 129 S (2016–2017) Tilleggsbevilgninger og omprioriteringer i statsbudsjettet 2017. Etter at proposisjonen ble fremmet for Stortinget har det blitt avdekket at det er gjort feil i beregningen av bevilgningsbehovet på kap. 496 Bosetting av flyktninger og tiltak for innvandrere, post 61 Særskilt tilskudd ved bosetting av enslige, mindreårige flyktninger. I denne proposisjonen legges det derfor frem forslag om å endre forslaget til vedtak på kap. 496, post 61 i Prop. 129 S (2016–2017). Det foreslås ikke endringer i øvrige forslag til vedtak i Prop. 129 S (2016–2017).

2 Endring av bevilgningsforslag for 2017

Kap. 496 Bosetting av flyktninger og tiltak for innvandrere

Post 61 Særskilt tilskudd ved bosetting av enslige, mindreårige flyktninger, overslagsbevilgning

I Prop. 129 S (2016–2017) er det foreslått at bevilgningen på kap. 496, post 61 forhøyes med til sammen 457,7 mill. kroner, til 4 226,0 mill. kroner. Til grunn for forslaget om tilleggsbevilgning ligger blant annet en forutsetning om at antall barn i målgruppen for tilskuddet er økt, og at en høyere andel av de bosatte er under 17 år og dermed utløser den høye satsen i tilskuddet. I anslaget har det vært lagt til grunn et for høyt antall enslige mindreårige som utløser tilskudd. Videre er det lagt til grunn et for høyt antall enslige mindreårige som utløser høy sats for tilskudd. Feilen ble oppdaget i forbindelse med oppdatering av et IKT-system.

Når riktige grunnlagsdata legges til grunn, anslås bevilgningsbehovet på kap. 496, post 61 til 3 378,2 mill. kroner. Dette er 847,8 mill. kroner lavere enn bevilgningsforslaget i Prop. 129 S (2016–2017).

På denne bakgrunn foreslås det bevilget 3 378,2 mill. kroner på kap. 496, post 61 i 2017, mot tidligere foreslått 4 226,0 mill. kroner.

I regjeringens forslag til revidert budsjett for 2017 ble bruken av olje- og fondsinntekter anslått til 220,9 mrd. kroner, målt ved det strukturelle, oljekorrigerte underskuddet. Medregnet forslaget i denne proposisjonen kan det strukturelle, oljekorrigerte underskuddet nå anslås til 220,1 mrd. kroner, som er 5,5 mrd. kroner lavere enn lagt til grunn i fjor høst.

Tilråding

Finansdepartementet

tilrår:

At Deres Majestet godkjenner og skriver under et framlagt forslag til proposisjon til Stortinget om tillegg til Prop. 129 S (2016–2017) om tilleggsbevilgninger og omprioriteringer i statsbudsjettet 2017.

Vi HARALD, Norges Konge,

stadfester:

Stortinget blir bedt om å gjøre vedtak om endring av Prop. 129 S (2016–2017) om tilleggsbevilgninger og omprioriteringer i statsbudsjettet 2017 i samsvar med et vedlagt forslag.

Forslag
til vedtak om endring av Prop. 129 S (2016–2017) om tilleggsbevilgninger og omprioriteringer i statsbudsjettet 2017

I

I statsbudsjettet for 2017 blir bevilget under følgende kapittel:

Utgifter:

Kap.

Post

Formål

Kroner

496

Bosetting av flyktninger og tiltak for innvandrere:

61

Særskilt tilskudd ved bosetting av enslige, mindreårige flyktninger, overslagsbevilgning

3 378 239 000

mot tidligere foreslått kr 4 226 003 000